**МОТИВИ ЗА РАЗРАБОТВАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА №6 ЗА УСЛОВИЯТА И ИЗИСКВАНИЯТА ЗА ИЗГРАЖДАНЕ И ЕКСПЛОАТАЦИЯ НА ДЕПА И НА ДРУГИ СЪОРЪЖЕНИЯ И ИНСТАЛАЦИИ ЗА ОПОЛЗОТВОРАВАНЕ И ОБЕЗВРЕЖДАНЕ НА ОТПАДЪЦИ**

С проекта на НИД на Наредба №6от 27.08.2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци се въвеждат национални критерии за депониране на неорганични неопасни отпадъци на депа за неопасни отпадъци с ниско органично съдържание. Критериите за приемане на отпадъци на депа за инертни, неопасни и опасни отпадъци са транспонирани в българското законодателство от Решение на Съвета от 2002 г. за определяне на критерии и процедури за приемане на отпадъци на депа съгласно чл. 16 и приложение II към Директива 1999/31/ЕО.

Съгласно доклад, изготвен по поръчка на Европейската Комисия за прилагането на критериите за приемане на отпадъци на депа, решението на Комисията не съдържа критерии за приемане на депа за неопасни отпадъци на неопасни отпадъци, които се депонират отделно от нереактивоспособни опасни отпадъци.

В тази връзка държави като Белгия, Дания, Германия, Австрия и Португалия са се възползвали от възможността за създаване на подкатегории депа и са въвели национални критерии за самостоятелно депониране на неопасни отпадъци на депа за неопасни отпадъци.

Подобно на тези държави членки на ЕС, до въвеждането на такива критерии на европейско ниво, следва да бъдат въведени в националното законодателство на България специфични критерии за самостоятелно депониране на неопасни отпадъци на депа за неопасни отпадъци.

С НИД на Наредба №6 се прецизират текстове, касаещи съдържанието на част "Хидротехническо стоителство" при изграждането на депа. Обединяването на двете части "Хидротехническо строителство" и "Земна основа" в една обща част цели да се проектира конструкцията на цялото съоръжение, включително надземната му част  и основата му.

Проекта на НИД на Наредба №6 определя директорът на РИОСВ, на чиято територия е разположено депото като компетентен орган, произнасящ се с решение за закриване на депото.

С проекта на НИД на Наредба №6 приемането на изпълнението на горния изолиращ екран на депата, при поетапното им запълване с отпадъци се вменява на РИОСВ по местонахождение на депото, вместо на компетентния орган издал Комплексното разрешително, тъй като контролната дейност се извършва от РИОСВ.